VEGA præsenterer  
**Tung bas og skæve grime-beats i VEGA***2012 var et begivenhedsrigt år for den danske grime-rapper Linkoban. Hun spillede en meget rost koncert til Roskilde og fik sin musik bandlyst i Kina. Lørdag den 25. maj spiller rapperen de forbudte toner og materiale fra hendes kommende debutalbum i Lille VEGA*

**Tung bas og organiske twists**

Den danske grime-rapper [Linkobans](http://www.facebook.com/Linkoban) indtog på den danske musikscene er ikke gået stille af sig. Hendes musik er hårdtslående både i tekst og sound. De elektroniske beats bliver tilføjet organiske twists og afleveret med et imponerende flow. Der bliver ikke skruet ned for det markante drive, når den unge rapper indtager en scene. Det er nærmere som et sonisk overgreb af tung bas og medrivende moves. Linkobans [koncert på årets Roskilde Festival](http://vimeo.com/49021901), og optræden til Superbillions trippelkoncert i Den Grå Hal, satte et tyk streg under den unge rappers talent.

**Bandlyst i Kina**

2012 har udover de roste liveshows også budt på mindre koncertturnéer i Tyskland og England samt en bandlysning i Kina. Linkoban blev i sommers inviteret til at spille på InMusic festivalen, Kinas svar på Woodstock, men hun optrådte aldrig til festivalen, da flere af hendes sange blev blacklistet. Kun en ud af de fem sange, som Linkobans management sendte til det kinesiske kulturministerium, levede op til den kinesiske censur.   
Linkoban optrådte i stedet ulovligt på to natklubber i Beijing i stedet for. Kineserne kunne danse amok til ”[One Trick Pony](http://www.youtube.com/watch?v=bokCRGu33x4)” og kæmpehittet ”[Like This](http://www.youtube.com/watch?v=qw-FcdYASIs)”. Sidstnævnte er blevet rost af skyerne af poplegenden Boy George og blevet brugt til den berømte designer Stella McCartneys modeshow i Paris. Det nye år bliver ikke mindre begivenhedsrigt, for Linkoban udgiver en ny single i marts, og inden hendes koncert i Lille VEGA, rammer hendes debutalbum gaden.

**Superbillion Records talent**

Linkobans unikke og ubesværede stil er inspireret af de tre år, hvor hun boede i London. Opholdet fik hende til at lave musik selv. Da hun følte, at sangene var gode nok, kontaktede hun Lucy Love og pladeselskabet Superbillion Records, der kunne se potentiale i den unge rapper.

**Fakta om koncerten**:  
Linkoban  
Lørdag 25. maj kl. 21  
Lille VEGA, Enghavevej 40, 1674 Kbh. V  
Pris: 115 kr. + gebyr – Forsalg starter senere i dag vi via [www.vega.dk](http://www.vega.dk), Billetnet og på posthuse.  
  
*For yderligere oplysninger kontakt venligst*

Bettina Balle - Kommunikationsmedarbejder, VEGA, [bb@vega.dk](mailto:bb@vega.dk) - 3326 0959